
	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ӨВГӨН ЮУ ХИЙВЧ ЦӨМ САЙН

	 

	(Б. Ринчений орчуулга)

	 

	Урьд цагт нэгэн бяцхан байшинд тариачин өвгөн эмгэн хоёр суудаг байжээ. Гэр орон ядуу, ганц морьтой юм байжээ. Морь нь сувгийн хажууд бэлчдэг юм гэнэ. Өвгөн хааяа морио унаж, хот ордог бөгөөд бусад цагт айлын ах дүү нар нь хааяа гуйж хэрэглэдэг байжээ. Өвгөн эмгэн хоёр морь байсны хэрэг бага тул худалдах юм уу, эсвэл өөр хэрэгтэй юмаар арилжвал дээр юм санж дээ. Гэвч юугаар арилжих бил ээ? гэдэг байв. 

	Эмгэн өгүүлрүүн:

	— Энэ хэрэгт өвгөн чи надаас мэргэн байлгүй. Өнөөдөр хотод их худалдаа гарах юм гэдэг. Чи хот орж морио үнэ хүрвэл худалд. Эсвэл нэг юмаар арилж. Яасан ч чиний дур болтугай гээд өвгөний малгайг алгаараа арчин өвгөнийг үнсээд, зээлийн газар очиж худалдаа хий гэж явуулсанд өвгөн морио худалдвал ч худалдъя, арилжвал ч арилжъя гэж морджээ.

	Арилжаа наймаанд сүрхий өвгөн байж дээ. Тэр өдөр их хурц нар гарч, тэнгэрт нэг ч үүл үгүй байв. Хот орж худалдаа хийх хүн тэр өдөр их олон байсан тул морьтой нь морио унаж, тэрэгтэй нь тэргэндээ сууж, морьгүй нь явган алхаж их тоос босгон байв. Өдөр нь маш халуун байсны дээр замын хажууд сүүдэрлэх мод шугуй огт үгүй байжээ.

	Өвгөнийг тэгж явж байтал нэг хүн сайхан үнээ тууж явав.

	Өвгөн үнээг хараад «Энэ сайн сүүтэй үнээ болов уу, морио солих юм сан» гэж бодоод

	— Хүүе, тэр үнээ туусан хүн гуай! Хоёулаа наймаа хийе. Морь үнээнээс үнэтэй боловч надад үнээ хэрэгтэй байна. Арилжвал арилжъя гэхэд үнээтэй хүн «Тэгье, тэгье» гэв. Үнээг мориор арилжиж авсанд өвгөн хэргээ бүтээлээ гээд гэртээ харьж болох байсан боловч нэгэнт зах зээлийн газар очъё гэж зориглосон учраас зах орж үзье гэж үнээгээ хөтлөн яарч явтал нэг хонь хөтөлсөн хүн явж байв. Түүнийг гүйцэн очвол, үс сахлаг тарган сайн хонь байжээ. Өвгөн тэр хонийг үзээд «ийм нэг сайн хоньтой болох юм сан. Манай тэр сувгийн хажуу дахь нугын өвс ч элбэг хүрнэ дээ. Өвөл болохоор гэртээ оруулсан ч болно. Манайх шиг айлд үнээнээс хонь нь дээр юм сан даа. Арилжина байгаа» гэж бодоод хонины эзэнтэй хэлэлцэж наймаа тохироод хонио хөтлөн цааш явав. 

	Тэгтэл нэг галуу сугавчилсан хүн үзээд, яасан тарган галуу вэ. Өөх өд нь яасан их бол? Манай тэр усны хажууд аргамжихад ч бахтай юм санж дээ. Манай эмгэн нэг галуутай болох юм сан гэдэг билээ. Одоо энэ галууг авбал хоолныхоо шавхрууг дэмий хаяхгүй болно гэж бодоод,

	— Хүүе, галуутай хүн гуай. Арилжаа хийх үү? Би чамд энэ хонио өгөөд нэмэрт нь баяр хүргэе гэв.

	— Хүлээхгүй ёс байж болох уу? Даруй арилжъя гэснээр өвгөн галуутай болжээ. Хотод ойртсон тул замаар явах хүмүүс улам олон болов. Замын хажууд нэг оодон сүүлтэй тахиаг хөлөөс нь уясан байлаа. Тэр тахиа нүдээ гялан гялан анив анивхийлгэж байв.

	Байдал маш цатгалан, тэнүүн. Өвгөн тахиаг үзээд энэ юутай сайхан тахиа билээ. Би ийм тахиаг ер үзсэнгүй. Манай айлын тахианаас лав дээр бололтой. Үүнийг олж авбал хэзээ ч идэх юмаа өөрөө олж чадах амьтан юм санж дээ. Галуугаар арилжваас алдаагүй болов уу гэж бодоод «Арилжаа хийх үү?» гэж асуусанд «Хийе, хийе» гэж тахианы эзэн хариулав. 

	Өвгөн галуугаа арилжаад, хот орох замдаа нэлээд наймаа хийж, халуунд эцэж цангаад гэдэс нь өлсөж, гуанз үзмэгцээ оръё гэтэл нь гуанзны хүн туламтай юм барьж гарахдаа өвгөнтэй мөргөлдөв. 

	Өвгөн,

	— Чиний энэ юу юм бэ? гэж асуувал гуанзны хүн:

	— Гахай тэжээх гэсэн ялзарсан алмарад жимс нэгэн тулам байгаа юм гэв.

	Өвгөн «Ай яасан их юм бэ. Миний хөгшин үзээсэй. Ноднин жил манай саравчны хажуугийн алмарадын хөгшин модонд цорын ганц алмарад ургасан байсныг эмгэн минь үзээд их сайхан юм гэж хэлдэг байсан. Одоо үзүүлбэл яах бол?» гэсэнд гуанзны хүн,

	— Та энэ тулам алмарад аваад юу өгөх юм бэ? гэхэд

	— Юу өгөх вэ? Энэ тахиаг өгье гэжээ.

	Тахиагаа өгч алмарад аваад гуанзны лангуу руу очиж туламтай алмарадаа зууханд гал түлснийг мэдэлгүй түшүүлэн тавив.

	Тэр гуанзанд хоёр англи хүн сууж байжээ. Гэнэт зуухны хажууд чиш чиш гэсэн сонин чимээ гарав. Тэр бол туламтай алмарад халуун зууханд жигнэгдсэн юм байж. Англи нар "энэ юу болов?" гэж очоод учрыг таньж мэдээд, өвгөнийг морио үнээгээр арилжиж, үнээгээ яван явсаар ялзарсан алмарад болгосныг ч мэдэн «Өвгөн чи гэртээ буцвал хэцүүднэ байх даа. Эмгэн чинь үүнийг яахин амар өнгөрүүлэх вэ?» гэсэнд өвгөн өгүүлрүүн:

	— Эмгэн намайг яах ч үгүй. Өвгөн юу хийсэн ч цөм сайн гээд үнсэнэ биз гэв.

	 

	[image: Image]

	 

	Англи нар тэгэхгүй гэж зуун янчаанаар мэлзээ хийе гэсэнд өвгөн хүлээж, тэр хоёр англитай гурвуул ялзарсан алмарадыг гуанзны хүний тэргэнд ачиж өвгөний гэрт хүрч очив. 

	Өвгөн «Эмгэн сайн байна уу?» гэв. 

	«Сайн байна» гэхэд өвгөн,

	— Арилжаа хийгээд ирлээ гэжээ. 

	Тэгтэл эмгэн «Ай чи минь наймааны эзэн шүү дээ» гээд өвгөнийг тэврэв.

	— Би морио үнээгээр арилжсан гэж өвгөн хэлэв. Эмгэн,

	— Юутай сайн, юутай сайн. Одоо бид сүүтэй, цагаан идээтэй, бяслагтай болов. Юутай сайн арилжаа вэ гэтэл өвгөн өгүүлрүүн: Тэр үнээгээ би бас хониор арилжив гэсэнд эмгэн бас л,

	— Сайн, сайн. Чи яасан цэцэн хүн бэ? Манай энд ургах ногоо хонинд элбэг хүрнэ шүү. Одоо бид хонины сүүтэй, хонины бяслагтай болоод, бас ноосон цамцтай, ноосон оймстой болно. Үхрээс юуны ноос гарах билээ. Ай юутай цэцэн өвгөн бэ, чи! гэхэд,

	— Тэр хонийг би галуугаар арилжсан гэв. Тэгэхэд эмгэн,

	— Тэгвэл бид сайн өдөр идэх галуутай болж дээ. Чи миний сэтгэлийг ямагт баясгаж байдаг юутай сайн өвгөн бэ? Энэ сайхан санааг яаж олж төрөв. Галууг аргамжвал болно. Бас өвөл болтол их таргална биз ээ гэхэд,

	— Галууг би бас тахиагаар арилжсан гэв. 

	Эмгэн баярлан өгүүлрүүн:

	— Тахиагаар арилжлаа гэв үү? Юутай сайн наймаа вэ? Тахиа өндөглөж өндөглөж, өндгийг нь дарвал хашаа дүүрэн тахиатай болно биз ээ. Энэ бол миний туйлын хүсэл юм шүү гэхэд өвгөн бас хэлэв,

	— Тэр тахиаг би бас арилжиж нэг тулам ялзарсан алмарад болгов гэсэнд,

	— Одоо би чамайг үнсье. Чи юутай сайн хүн бэ? гээд цааш өгүүлрүүн: — Надад бас хэлэх үг байна. Чиний явсан хойно чамд гогодтой, өндөгтэй сайн хоол хийж өгсүгэй гэж хоол хийтэл гогод дутав. Айлд гогод байгааг мэдээд гуйсан боловч тэр айлын эм хар харамч эм байж. Юун гогод вэ? Манай цэцэрлэгт одоо юу ч ургадаггүй. Гогод байтугай, ялзарсан алмарад зээлдье ч гэсэн манайд байхгүй гээд гогод өгсөнгүй. Одоо бид ялзарсан алмарадтай болов. Тэр эмд нэг байтугай, арвыг ч зээлдүүлсэн болно. Тулмаар ч өгсөн болно. Яасан сайн юм бэ гээд өвгөнийг үнсэв. 

	Англи нар өгүүлрүүн:

	Энэ бас таатай яа. Улам доройтох тусмаа улам баярлах юм. Үүнд мөнгө өгч мэлзээ алдахад гомдолгүй гээд өдий төдий янчаан тоолж өгөв. За одоо төгсөх нь тэр. 

	Энэ үлгэрийг би багадаа сонссон билээ. Одоо ч сонсоод өвгөн юу хийвч цөм сайн гэж мэдсэн юм.

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	




	ҮЛГЭРИЙН ХААН

	Сайн хүү төрүүлсэн эх хүн баярлаж, сайн иргэн төрүүлсэн эх орон алдаршдаг ажээ.

	Газрын зураг дээрээс харахад ирвэс мэт дүрстэй харагдах Скандиновын хойгийн олон жижиг улсын нэгэн болох Дани орны нэрийг 19 дүгээр зууны дунд үеэс даян дэлхийд цуурайтуулсан сод хүүгийн нэрийг Ханс Христиан Андерсен гэж хүн төрөлхтний утга зохиолын түүхэнд бичиж авчээ.

	Найман настай балчраас эхлээд наян настай өтгөс хүртэл сонирхон сонсох, унших дуртай үлгэрийн ертөнц бий болгосны учир Х. X. Андерсенийг үлгэрийн хаан гэж нэрлэж болно.

	Үлгэрийн хаан болсон энэ хүний намтар ч бас нэгэн зүйл үлгэр гэхэд хилсдэхгүй.

	Их зохиолч 1805 оны 4 дүгээр сарын 2-ны өдөр ядуу гуталчны гэрт мэндэлсэн бөгөөд бага наснаасаа өлсөж цангах, даарах бээрэхийн зовлонг ханатал эдэлж явжээ. Хувцас угаагчийн ажилтай эх нь өглөөнөөс аваад орой болтол өвдгөөрөө татсан мөхөөлтэй усан дотор зогсон хүний хиртэй хувцас угаан зогсдог байсан нь хүүгийн сэтгэлд үүрд хоногшин үлджээ.

	Гэвч Андерсенийг бараг эхийн сүүнээс гараагүй байхад үлгэрийн ертөнцөд хөтөлж аваачсан байна. Эцэг нь «Мянга нэгэн шөнийн үлгэр» мэтийн гайхамшигтай сонин сайхан үлгэр, шог хошин яриа, ёгт үлгэр уншиж өгдөг байсан бөгөөд орой үдшийн цагаар эх, эмэг эх нь болон айл хөршийн хөгшид чихний чимэг болсон ардын уран яруу үлгэрийг ярьж өгдөг байжээ.

	Хүнд хэцүү амьдралтай байсан ч гэсэн Андерсен ядуучуудын хүүхэд сургах сургуульд суралцаж, сайн дурын хүүхэлдэйн театрт жүжиг тоглоход оролцож явав.

	Удалгүй аав нь нас барж, амьдрахын эрхээр балчир хүү оёдлын үйлдвэрт ажилчин болжээ.

	Ирээдүйн их үлгэрч арван дөрвөн насандаа халаасандаа арван зоостой, гартаа баадантай юм барьсаар улсынхаа нийслэл Копенхаген хот орсон байна.

	Тэнд аахар шаахар ажил хийж амь зууж байгаад арван долоон нас хүрсэн хойноо бяцхан хүүхдүүдтэй зэрэгцэн ширээний ард сууж ном заалгах завшаан олж, боловсролоо дээшлүүлэхээр хичээнгүйлэн зүтгэж байлаа.

	Таван жилийг тийнхүү сурах эрдэмд шамдан өнгөрөөсний үрийг үзэж, Копенхаген хотын их сургуулийн оюутны тоонд багтсан ажээ. Өлсгөлөн ядуурал, бэрхшээл зовлонг ханатал үзсэн боловч шүлэг, хошин жүжиг, яриан жүжиг бичих дур сонирхлоосоо няцсангүй, улмаар 1831 оноос үлгэр бичиж эхэлжээ.

	Хожим нь намтар зохиолдоо «Миний төрөлх Дани орон бол ардын үлгэр, эртний дуу, түүх домгийн арвин их сантай яруу найргийн өлгий нутаг» гэж бичсэнээс ч үзсэн Андерсен багадаа сонссон үлгэр домгийг бахархан явдаг байсан нь тодорхой. Үнэхээр үлгэр домог түүний нэрт зохиолч болоход нөлөөлсөн их хүч мөн байлаа.

	Түүний «Хэт», «Их бага хоёр Клаус» зэрэг анхны үлгэр нь хүүхэд ахуй цагтаа дорой буурай өвгөд өтгөсөөс сонсож явсан ардын үлгэрийн сэдэв дээр үндэслэсэн байлаа.

	1835 оноос ардын үлгэрийн сэдвийг уран сэтгэмжээрээ баяжуулан бодит байдлыг гярхай ажиглан тусгаж, өөрийн гэсэн амьдралыг үзэх үзэл, хүнийг хайрлах сэтгэлээ шингээн бичих болсон байна. Тийм ч учраас 1835 оноос эхлэн гайхамшигтай сонин сайхан үлгэрийн дэвтрийг бараг жил дараалан гаргаж байлаа.

	Энэ үеэс их зохиолч Х. X. Андерсен амьдралын үнэнийг улам хурцаар дүрсэлж, хөрөнгөт нийгмийн худал хуурмаг, хөрөнгөтний арчаагүй бэртэгчин, ёс суртахууны хувьд ялзран доройтсон байдлыг шүүмжлэхэд хамгийн тохиромжтой төрөл бол үлгэр юм гэж сонгоод үлгэрийг бичиж дэлхийн хүүхдийн утга зохиолын их санд шижир алтны өнгөөр гялалзан, он жилийн шалгарлыг давж чадсан олон үлгэр туурвин үлдээжээ.

	Дэлхийн утга зохиолын түүхэнд өөрийнхөө аж төрж байсан цаг үе, нийгмийн үнэн нүүр царайг ёроолыг нь хүртэл уудлан илчилж чадсан тоотой цөөн зохиолчийн нэгэнд Ханс Христиан Андерсенийг тоолдог. Түүний бичсэн олон үлгэр 19 дүгээр зууны Дани орны нийгмийн бурангуйг үнэхээр хурц дайчин шүүмжилж чадсан учир дэлхий дахинд нэрд гарчээ.

	«Хааны шинэ хувцас» хэмээх алдарт үлгэртээ хаанаасаа эхлэн хааны ордны сайд түшмэл цөмөөрөө өндөр албан тушаал, алдар нэрээ буухаас айж юу ч хийхээс буцахгүй улс бөгөөд угтаа эрдэм чадал хомс, үнэнч шударга байж сураагүй, бэртэгчин улс болохыг уншсан хүн элгээ хөштөл инээж, нүүрээ улайтал ичиж зовохоор бичиж чаджээ. Ингэснээрээ Дани оронд 19 дүгээр зуунд тогтнон байсан хөрөнгөтний нийгэм худал хуурмагаар дүүрч, үнэний нарны гэрэл үзэхгүй үхээнц байдалд орсныг жинхэнэ авьяаслаг зохиолчийн билгийн хараагаар харж, уран сайхантай бичиж чадсан байна.

	Нүцгэн явж байгаа хааныг хараад хааны ордныхон хийгээд гудамжинд яваа олон хүн, байшингийнхаа цонхоор харсан хүмүүс «ажилдаа тэнцэхгүй», «тэнэг» гэж хэлүүлэхээс айж, нүцгэн явна гэж хэлэхгүй хааны хувцасны гоё сайхныг худал шагшин хашхирч байхад нэр төр горилохыг мэдэхгүй, худал хуурмаг ёсны шавар намагт хараахан шигдээгүй нэгэн бяцхан хүү «Манай хаан нүцгэн явж байна» гэж үнэнийг хэлж байна.

	Хааны ордныхныг дуурайн хараагүй хэр нь харсан хүн болж хашхирч байсан ардууд ч хүүгийн хэлснийг давтан сэм шивнэн шоолж байдаг. Үүгээрээ зохиолч хөрөнгөт нийгмийг ерийн шүүмжлээд зогсоогүй, хөрөнгөт нийгмийн бузар булайд уусаагүй байгаа гэнэн томоогүй насан балчир хүү л энэ нийгэмд эрүүл толгойтой байна. Энэ хүүхэд шиг эрүүл толгойтой хүн эртхэн шиг зөв зам руу хөтөлж чадвал олон түмэн тэдэн шиг тэнэг болчхоогүй байна гэсэн дайчин санаа, өргөн агуулгыг үзүүлсэн юм. Ингэж хаан бачтанд хууртан гоё хувцас өмслөө гээд нүцгэн явж байгааг үнэнээр нь хэлж заасан тэр хүүхэд бол 19 дүгээр зууны хөрөнгөтний нийгэм ялзран доройтсоныг яг үнэнээр нь дүрсэлж зохиолын аргаар үзүүлсэн зохиолч өөрөө байлаа.

	Андерсений зохиолд аглаг хөвчийн дуучин алтан гургалдай, анхилуун үнэрт алтан сарнай цэцэг их гардаг бөгөөд энэ нь амьдралын баяр баясгалан, өнгө жавхааг илтгэж улмаар амьдралын мөн чанар, утга учир ийм сайхан байх ёстой гэсэн зохиолчийн үзэл санааны илэрхийлэл болж байдаг.

	«Алтан гургалдай», «Гахай маллагч» зэрэг зохиолдоо жинхэнэ алтан гургалдай шувуу болон алтан сарнай цэцгийг үл тоомсорлон, дуурайлган хийсэн тоглоом үзээд хөхин хөөрч байгаа хаан, гүнжийн тухай бичсэн бий.

	Үүгээрээ зохиолч хаад ноёдын, амьдралын сайн сайхан, баяр баясгалан юу болохыг мэддэггүй, санаа сэтгэл ядуу, жинхэнэ урлагийг ойлгодоггүй болохыг ёгтлон үзүүлж, хурц шүүмжилсэн нь тодорхой. «Андерсений зохиол дахь хиймэл шувуу нь хийсвэр хиймэл урлагийг илэрхийлдэг» гэж Зөвлөлтийн уран зохиол судлаач Т. Сильман дурджээ.

	Энэ бол «Алтан гургалдай» хэмээх үлгэрийн тухайд бүр тодорхой холбогдоно.

	Хөрөнгөт нийгмийн бурангуйг биеэрээ амссан зохиолч намтраасаа үндэслэн «Нугасны муухай дэгдээхэй» гэдэг алдарт үлгэрээ бичжээ.

	Бүхнээс муухай, бүгдээс үзэмжгүй гэж амьтан бүхэнд ад шоо болж, орох байх газраа олохгүй явсан «нугасны муухай дэгдээхэй» нь угтаа хамгийн сайхан, хамгийн чадалтай «хунгийн дэгдээхэй» байсан тухай бичсэн энэ үлгэр нийгмийн бурууг шүүмжилсэн алдарт зохиолынх нь нэг болно.

	Зохиолчийн аж төрж байсан нийгэмд аль чадалтай, аль ухаантайг нь үлгэрт гардаг «саарал нугас» шиг язгууртнууд «нугасны муухай дэгдээхэйтэй» адилаар хавчин хяхаж байсныг гарамгай үзүүлсэн байдаг.

	Их зохиолч Ханс Христиан Андерсен Германд олон жил аж төрж Италид хэд хэдэн удаа очиж, Англи, Франц, Испани, Португали, Грек, Турк, Африк зэрэг орноор аялан явж байсан нь тухайн нийгмийн хавчлага шахалтаас зарим талаар шалтгаалсан хэрэг бөгөөд өөрөө ч багадаа царай зүс муутай шоовдор хүүхэд байсан тул зохиолчийн намтартай олон талаар төстэй ажээ.

	«Чүдэнз худалдагч охин» гэдэг бяцхан үлгэрээ насан туршдаа зовж, хагас гуйлгачны амьдралаар явсан эхийнхээ намтраас сэдэвлэн бичсэн байна.

	Шинэ хуучин оны зааг буюу цас манаран, тэнгэр тас харанхуйлж, гадаа гудамжинд хүйтэн тачигнаж байсан битүүний шөнө, айл бүрийн гэгээвчээр «шарсан галуу» тэргүүтэй сайхан хоолны үнэр ханхалж байх үес хөл, толгой нүцгэн бяцхан гуйлгачин охин өлсөх осгох хослон нас барж байгаа тухай бичсэн энэ зохиолын үзүүлсэн утга санаа нь нийгмийн учир холбогдлоор өмнө дурдсан зохиолуудаас дутуугүй болжээ. 

	Х. X. Андерсений үлгэрүүд хөрөнгөт нийгмийн бузар булайг ёгтолж, егөөдөж, шоглож үзүүлэхийн зэрэгцээ жирийн хөдөлмөрч хүний эх оронч, ажилч хичээнгүй, өрөвч энэрэнгүй сайхан чанар, үнэнч хайр, хатан зориг, тэсвэр хатуужлыг алдаршуулсан байдаг.

	Ийм зохиолын нэг нь энэхүү эмхэтгэлд шинээр оруулж байгаа «Хольгер гэдэг Дани хүний тухай үлгэр» юм.

	Эх оронд хэрэгтэй цаг тулгарахад хүйтэн харанхуй хонгилоосоо гарч буй сайхан биеэрээ баатарлаг гавьяа байгуулдаг Хольгерийн тухай домог нь сийлбэрч өвгөн төдийгүй түүний балчир ач хүү болон хүү бэр зэрэг хүмүүст хэчнээн ойр дотно байгааг энэ үлгэрээс мэдэж болно. Хуяг дуулгаа өмсөөстэй сууж байдаг Хольгер бол эх оронч хүний дүр болсноос гадна эх орондоо, хүн арддаа хэрэгтэй юм хийнэ гэж авьяас оюунаа шавхан, ур ухаанаа дайчлан суугаа өвгөн сийлбэрч ч урлагт бие сэтгэлээ зориулсан шулуун шударга, уужим сэтгэлт хөдөлмөрч хүний амьд дүр зураг болсон байна. Энэ үлгэрийг уншиж эхлэхэд илд барин эх орныхоо төлөө тэмцсэн баатраас аваад эрдэм оюунаараа эх орондоо хэрэгтэйг хийсэн хэн боловч хүн ардынхаа дунд мөнхөрдөг юм гэсэн өргөн агуулгыг илэрхийлж байдаг.

	Х. X. Андерсений зохиолын онцлог нь зөвхөн хүүхдэд зориулсан төдийгүй ямар ч насны хүн уншсан өөрийнхөө нас бие, оюун ухааны хэрээр ухааран ойлгох нарийн зохицол шүтэлцээтэй, утга санаа хэдэн давхар болоод гүн, дүрслэл нь уран тод, санаагаа илэрхийлэх арга барил нь өвөрмөц байдагт оршино. Бага насны хүүхэд боловч сонирхон унших үлгэрийн сэдэв, сонин үйл явдал сонгон авч нийгмийн ахуйд байгаа зайлшгүй шийдвэл зохих асуудлыг хөндөн, хүний сонирхол татаж чадахуйц уран сайхантай бичдэг учраас хүүхдийн ч сонирхдог, «Хүүхдийн» ч дурладаг зохиол болдог ажээ. Ингэж чадсанаараа Г. X. Андерсен өөрөөсөө өмнөх үлгэрийн зохиолчдын бүтээлээс ялгарах өөрийн гэсэн арга барил, шинэчлэл бүхий «Андерсений үлгэрүүд» гэдэг үлгэрийн шинэ «ертөнц» бий болгосон юм.

	«Үлгэрийн ертөнцийн Их хаан» Андерсенд мэндэлсний 170 жилийн ойг тохиолдуулан Дэлхийн энх тайвны зөвлөлийн шийдвэрээр энэ 1975 оныг Ханс Христиан Андерсений жил болгосон юм.

	«Андерсений үлгэрийг орчуулаагүй улс орон байхгүй гэхэд болох бөгөөд манай оронд ардын хувьсгал ялсны дараахан үеэс дэлхий дахины сонгодог зохиолын дээжээс орчуулж эхлэх үед Данийн нэрт зохиолч Андерсений үлгэр ч зүй ёсоор дуун хөрвүүлэгчдийн анхаарлыг татсан байна. «Нугасны муухай дэгдээхэй», «Өвгөн юу хийвч цөм сайн», «Хааны шинэ хувцас» зэрэг 7 үлгэрийг багтаасан «Андерсений үлгэрүүд» нэртэй эмхэтгэл 1930-аад оны үед гарсан нь Андерсений үлгэрийг уншигч олондоо танилцуулсан анхан хэвтэр байлаа. Түүнээс хойш «Хэт», «Ямх охин», «Алтан гургалдай» зэрэг хэд хэдэн үлгэр нь тусгай ном болж гарчээ.

	Нэрт зохиолчийн дэлхий дахинаа ихэд алдаршсан «Нугасны муухай дэгдээхэй», «Хааны шинэ хувцас», «Өвгөн юу хийвч цөм сайн» зэрэг алдарт үлгэрийг ахмад орчуулагч Б. Ринчен доктор монголчилсныг манай хэдэн үеийн хүүхэд багачууд сонирхон уншсаар ирсэн билээ.

	Төрийн шагналт зохиолч Л. Түдэв Андерсений мэндэлсний 160 жилийн ойгоор «Алтан гургалдай» хэмээх алдарт үлгэрийн шинэ орчуулгыг «Утга зохиол, урлаг» сонинд хэвлүүлснийг болон хойшид ч зарим нэг үлгэрийг сонин сэтгүүлд орчуулж нийтлүүлснийг бяцхан уншигчид маань сонирхон уншсан нь эргэлзээгүй.

	Гэвч олонх үлгэр нь хуучин бичгээр гарсан тул дунд сургуулийн сурагчид уншихад бэрхшээлтэйн дээр нэн ховордсон, сүүлийн үед гарсан үлгэрийн орчуулгыг эмхэлж нэгтгэж арайхан амжаагүй зэргээс дэлхий дахинд нэр цуутай үлгэрийн зохиолчийн бүтээлээс өнөөгийн хүүхэд багачууд олзуурхан уншихад бас ч ярвигтай зүйл байгаа учир Андерсений нэрт үлгэрээс монголд орчуулсан өмнөх орчуулгыг бараг тоймлон авч, нэр зард гарсан зарим сонин сайхан үлгэрийн шинэ орчуулгыг нэмэн нэгэн дэвтэр болгож хүүхэд багачуудын гарт өргөв.

	Дэлхийн олон үеийн хүүхэд уншин хүмүүжсэн Андерсений үлгэр Та нарын маань сурлага хүмүүжилд тус нэмэр болох болтугай.

